Alex Tew ได้เงินล้านจากการขายจุด
เราคงเคยได้ยินวลีที่ว่าเงิน 1 ล้านแรกเป็น 1 ล้านที่ยากที่สุดในชีวิต หลังจากนั้นล้านต่อๆ ไปจะตามมาเอง หลายคนตั้งเป้าหมายการทำธุรกิจหรือเก็บออมโดยมีเงินจำนวน 1 ล้านเป็นเส้นชัยแรก  Alex Tew เป็นหนึ่งในนั้น แต่เขาอาจจะเป็นคนทำมันด้วยวิธีที่แปลกที่สุดในโลก  เขาทำอะไร ลงทุนแมนจะเล่าให้ฟัง
21 มิ.ย. 2561

Alex Tew ได้เงินล้านจากการขายจุด / โดย ลงทุนแมน
เราคงเคยได้ยินวลีที่ว่าเงิน 1 ล้านแรกเป็น 1 ล้านที่ยากที่สุดในชีวิต
หลังจากนั้นล้านต่อๆ ไปจะตามมาเอง
หลายคนตั้งเป้าหมายการทำธุรกิจหรือเก็บออมโดยมีเงินจำนวน 1 ล้านเป็นเส้นชัยแรก
Alex Tew เป็นหนึ่งในนั้น แต่เขาอาจจะเป็นคนทำมันด้วยวิธีที่แปลกที่สุดในโลก
เขาทำอะไร ลงทุนแมนจะเล่าให้ฟัง
Alex Tew เป็นนักธุรกิจชาวอังกฤษ
Tew เกิดและเติบโตขึ้นในครอบครัวที่มีฐานะค่อนข้างแย่
ชีวิตวัยเรียนของเขาจึงต้องกู้เงินสำหรับค่าเล่าเรียน ตั้งใจเรียนหนังสือ และก็หาเงินมาจ่ายคืนเงินกู้ยืม..
เขาได้เข้าเรียนจนถึงระดับปริญญาตรี สาขาบริหารธุรกิจที่ University of Nottingham
จนกระทั่งในปีสุดท้ายของการเป็นนักศึกษา
นักศึกษาส่วนใหญ่คงดีใจเพราะกำลังจะได้รับปริญญาบัตรจบการศึกษา
แต่ Tew เริ่มรู้สึกกังวล..
ความกังวลของวัยรุ่นคนนี้ก็คือ เขามีภาระการจ่ายคืนเงินกู้ยืมเพื่อการศึกษาของเขาไปอีกหลายปีหลังเรียนจบ..
พอเรื่องเป็นแบบนี้ เขาจึงเริ่มคิดว่า
“จะทำอย่างไรดี ให้ตอนเรียนจบไม่มีหนี้สินติดตัว”
สิ่งที่เขาคิดต่างจากเด็กหนุ่มคนอื่นที่เริ่มทำธุรกิจทั่วไปมาก
เพราะแทนที่ Tew จะเริ่มต้นคิดว่าจะทำอะไร แต่เขากลับเริ่มจากเป้าหมายคือเงิน 1 ล้านดอลลาร์สหรัฐ (32 ล้านบาท) เป็นที่ตั้ง..
เมื่อคิดได้แล้วว่าเป้าหมายคืออะไร เขาจึงเริ่มมองหาว่า อะไรรอบๆ ตัวเขา สามารถทำให้เขาบรรลุเป้าหมายนั้น
เขาจึงเล็งเห็นว่า อินเทอร์เน็ตกำลังเข้ามามีบทบาทสำคัญในชีวิตประจำวันของทุกคน
..ในที่สุดโมเดลธุรกิจของอายุน้อย 1 ล้านก็เกิดขึ้น โดยใช้เวลาคิดเพียง 20 นาที..
นาย Tew ตัดสินใจเช่าโดเมนเว็บไซต์ราคาประมาณ 19 บาท และสร้างหน้าเว็บไซต์ของตัวเองให้เรียบง่ายที่สุด โดยมีรูปกล่องขนาดใหญ่หนึ่งกล่องอยู่ตรงกลาง
ในรูปกล่องนี้จะแยกย่อยออกเป็น รูปกล่องขนาดเล็ก 1 ล้านกล่องขนาดเท่าๆ กัน
กล่องขนาดเล็กแต่ละกล่องจึงมีลักษณะคล้ายจุดเล็กๆ ซึ่งเรียกว่า Pixel โดยมีรากศัพท์คือ Picture และ Element
Pixel คือ หน่วยพื้นฐานที่เล็กที่สุดของภาพดิจิทัล หรือเป็นจุดสีที่สามารถนำมาเรียงกัน ได้เป็นภาพนั่นเอง
..Tew ตั้งชื่อเว็บของเขาว่า The Million Dollar Homepage..
ถึงตรงนี้หลายคนคงสงสัยว่าจุด Pixel จะสร้างเงินให้เขาได้อย่างไร?
คำตอบคือ เขาทำการประกาศขายจุด Pixel ทั้งหมดในเว็บไซต์ของเขา โดยในแต่ละรูปจะมี URL ลิงก์ไปยังเว็บไซต์ของผู้มาซื้อพื้นที่โฆษณา
ใครอยากได้รูปโฆษณาใหญ่ก็ซื้อหลายจุด Pixel ใครอยากได้รูปโฆษณาเล็กซื้อไม่กี่จุด Pixel
Tew ตั้งราคาไว้ที่ Pixel ละ 1 ดอลลาร์สหรัฐ แทนที่จะเป็นปอนด์ สกุลเงินบ้านเกิดของเขา เพราะ เขาเห็นว่าราคาเงินปอนด์ช่วงนั้นแข็งค่ามาก อาจจะทำให้คนไม่กล้ามาซื้อ Pixel
ไม่น่าเชื่อว่าความคิดแหวกแนวรวมกับความรู้ด้านเศรษฐศาสตร์ และการตลาดแบบนี้จะทำให้เขาดังในชั่วข้ามคืน..
The Million Dollar Homepage ของเขาเป็นที่พูดถึงอย่างแพร่หลายในโลกอินเทอร์เน็ต และมีหลายบริษัทชั้นนำติดต่อเพื่อลงพื้นที่โฆษณา
มีตั้งแต่ The Times หนังสือพิมพ์ชั้นนำของประเทศอังกฤษ ไปจนถึงเว็บไซต์การพนัน
Tew อาจเป็นอีกหนึ่งสุดยอดนักการตลาด เพราะ เขานำ 1,000 Pixel สุดท้ายเขานำไปประมูลใน eBay พร้อมให้เหตุผลว่า พื้นที่ดังกล่าวจะเป็นพื้นที่สุดท้ายเพราะจะไม่มีเว็บไซต์แบบนี้ออกมาอีกแล้ว
จาก 1,000 Pixel ที่ราคา 1,000 ดอลลาร์สหรัฐ ถูกเพิ่มมูลค่าเป็น 36,100 ดอลลาร์สหรัฐ หรือ 36.1 เท่า
ภายในระยะเวลา 4 เดือน เว็บ The Million Dollar Homepage สร้างรายได้ 1,037,100 ดอลลาร์สหรัฐ หรือคิดเป็นเงิน 33 ล้านบาท
เท่านั้นยังไม่พอ..
Tew สร้างสรรค์ผลงานต่อยอดจากเว็บดั้งเดิมตามออกมาอีกมากมาย ไม่ว่าจะเป็น
OneMillionPeople ที่เปิดให้คนอัปโหลดหน้าตัวเองลงไปในเว็บไซต์
Donothingfor2minutes เป็นเว็บที่ให้เรานั่งเฉยๆ ห้ามทำอะไรเลยแม้แต่จับเมาส์ ให้ดูเพียงภาพวิว ฟังเสียงคลื่นลม ภายใน 2 นาที เวลาจะนับถอยหลังไปเรื่อยๆ ถ้าเราเผลอแตะเมาส์การจับเวลาจะเริ่มต้นใหม่ ซึ่งอาจตีความได้ว่าเป็นเว็บไซต์ฝึกสมาธิและความสงบนิ่ง
และเว็บไซต์นี้เองได้เป็นต้นกำเนิดของแอปพลิเคชันนั่งสมาธิ Calm ที่มียอดดาวน์โหลด 12 ล้านครั้ง และสร้างรายได้ไตรมาสที่ผ่านมา 962.7 ล้านบาท ด้วยพนักงานในบริษัทแค่ 15 คน..
หลายคนในโลกนี้อาจมีความคิดแบบ Tew แต่เขาเป็นคนแรกที่กล้าพอที่จะนำความคิดนี้เปลี่ยนมาเป็นความจริง
เรื่องนี้ทำให้เราคิดได้ว่าการตั้งเป้าหมายเป็นสิ่งสำคัญ
ในบางครั้ง คนเราจะสำเร็จได้ ถ้าเราตั้งเป้าหมาย หรือเส้นชัยให้ได้ก่อน หลังจากนั้นค่อยหาวิธีการที่จะไปถึงเป้าหมาย
อายุของเราอาจจะไม่ใช่เป็นเรื่องสำคัญ อายุน้อยก็ประสบความสำเร็จได้
เหมือนที่นาย Tew สามารถทำเงินล้านได้ตั้งแต่วัยรุ่น เพราะเขามีเป้าหมายคือทำอย่างไรก็ได้ให้ได้เงิน 1 ล้านดอลลาร์สหรัฐ
สิ่งสำคัญคือ เราต้องมีเป้าหมายก่อน ถ้าเราไม่มีเป้าหมาย เราก็ไม่รู้ว่าจะเริ่มต้นอย่างไร
เรื่องที่น่าคิดต่อไปคือ ถ้าตอนนั้นนาย Tew ตั้งเป้าหมายไว้ที่ 100 ล้านดอลลาร์สหรัฐ หรือ 3,200 ล้านบาท ตอนนี้เขาอาจจะกลายเป็นหนึ่งในสมาชิก วัยรุ่นพันล้านก็เป็นได้..
สำหรับเพื่อนๆ คนไหนที่ยังไม่เคยเข้าไปสัมผัสความอลังการของ The Million Dollar Homepage ที่ทั้งเว็บไซต์มีอยู่รูปเดียวแต่สามารถทำเงินได้ 1 ล้านดอลลาร์สหรัฐ สามารถตามไปดูได้ในลิงก์นี้ 
----------------------
สัมผัสแนวคิดของเว็บ Million Dollar แล้วยังไม่จุใจ สามารถดูบทความอื่นๆ ได้ที่
-แอปลงทุนแมน 
-อินสตาแกรม 
-ทวิตเตอร์ 
-ไลน์ 
-สติกเกอร์ไลน์ ลงทุนแมน 
-หนังสือลงทุนแมน เล่ม 1-3 ที่ร้านหนังสือชั้นนำทั่วประเทศ
----------------------
Reference
-
-
-
-
-
-